Kontrol d'ar pezh a c'hellfer krediñ diouzh ar c'hentañ sell, n'eo ket ul levr evit ar vugale tamm ebet. Evel Moc'h-gouez Kenekan e vez renket gant ar romantoù defod da c'houzout 'ba peseurt rummad lakaat an dezrevelloù iskis-se ! En honnezh e lenner un diviz etre Pennduig hag he mestr. Ar gazhez, dre he c'hlemmoù hag he gourc'hemennoù, a lak ar skilf war ar pezh a ya a-dreuz er bed met, dreist-holl, a lak er gouloù munudoù eürus bezañs mabden ha… mabloen ? E-kerzh al lennadenn e teuer da anavezout gwelloc'h ar skrivagner hag e filozofiezh eus ar vuhez, emgannoù hag all. Mard eo dibreder an ton, n'eo ket dibreder al levr. Ober a ra dave d'ur bern traoù, lec'hioù, oberennoù, ur wezh pe ziv n'on ket bet evit kompren eus petra 'oa kaoz met farsus e vez atav peogwir ez eus kalz a fent. Bourrus eo da lenn, en ur gwenedeg pemdez saoürus gant ur bern c'hoarioù-gerioù. N'emañ ket ar fin, taoloù pav Pennduig, tre gant ar memes ton, n'eo ket ar c'hazh a gaoz met ar mestr, anat. Sklaer eo e teu aes ar gerioù dezhañ dindan e bluenn. Mousc'hoarzhus, kempouez ha didrabas, plijus eo kavandenn Herri ar Borgn.